钦定古今图书集成/方舆汇编/职方典/第1161卷 > 《竹山县瑞麦记》宋·郑延年
## 钦定古今图书集成/方舆汇编/职方典/第1161卷 > 《竹山县瑞麦记》宋·郑延年

竹山土田瘠薄，民生其间，耕耨甚勤。然一糓不登，食
为之歉。庆元己未，余承乏是邑。明年春，值小旱，麦不
能秀。亟率同僚分祷，甘雨随澍，远近沾足，二麦勃兴。
四月既望，邑民李祖振之田，得异麦二枝，其一五穗，
其一两岐。父老惊喜，叹未有此。惟圣君在上，诚赞化
育，和气充溢，无远弗届，感祥召瑞，不间僻邑，抑亦邦
伯宣化之勤所致，延年惟谨于奉行耳。是岁二麦大熟，兆不虚矣。先是县治东有隙地，南望霍山之上，诸
峰如簇，浓绿浅翠，叠见层出。因创小亭，凡溪山在处，
可一览而尽。工方告成，异麦适至。扁曰“喜丰”，以侈邑
人歌舞之情。尝闻张堪以麦两岐而兴歌，周王以禾
同颖而名书，以至木连理芝九茎，神奇之产，载于传
记，可考而知，皆非偶然者。自兹以还，三登之庆，将不
一书而足。丰年之庆，会当有嗣。古而作者，实非妄也。
聊识其略。